**Становище по екологична оценка**

**№ ПВ – 3 –IV-ЕО/2019 г.**

**Относно: Общ устройствен план на Община Хисаря**

На основание чл. 26, ал. 1, т. 1 от Наредбата за условията и реда за извършване на екологична оценка на планове и програми (Наредба за ЕО, ДВ бр. 57/2004г. посл.изм. и доп.), във връзка с чл. 31, ал. 4 от Закона за биологичното разнообразие и чл. 36, ал. 11 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС, ДВ бр.73/2007г.посл.изм. и доп. ДВ бр.94/2012г.)

**Съгласувам**

Общ устройствен план на Община „Хисаря“

**Възложител: Кмет на Община Хисаря,** гр. Хисаря, бул. „Ген.Гурко” № 14

**Кратка характеристика на проекта за Общ устройствен план (ОУП):**

Общият устройствен план на община Хисаря се разработва в съответствие с разпоредбите на чл.125 и чл.126 от Закона за устройство на територията, както и чл.16, ал.1, чл.17, чл.18 и чл.19 от Наредба № 8 за обема и съдържанието на устройствените схеми и планове.

ОУП има за цел чрез изработване на правила и нормативи за неговото прилагане при устройството на отделните видове територии и устройствени зони да се определи общата структура и преобладаващото предназначение на териториите на общината, видът и предназначението на техническата инфраструктура, опазването на околната среда и обектите на недвижимото културно наследство. Устройството на отделните видове територии и устройствени зони е извършено при съблюдаване изискванията на Наредба №7, а одобряването им ще се извърши едновременно с одобряването на общия устройствен план.

Целите и задачите на ОУП за община Хисаря произтичат от стремежа той да се използва, както като основен документ за регулиране на обществените отношения при прилагане на политиките за пространствено развитие на територията на общината, така и като инструмент за създаване на устройствени условия и териториална основа за улесняване реализациятана инвестиционните интереси в общината. Наличието на действащ ОУП на Общината е условие и предпоставка за кандидатстване и получаване на финансиране по линия на оперативните програми на европейските структурни фондове.

Община Хисаря попада в Южния централен район за планиране на страната и отстои на около 40 километра северно от областния център град Пловдив. Разположена e в Горнотракийската низина, върху южните склонове на Средна гора на площ от 549.55 km². Общия устройствен план обхваща цялата територия на общината, включвайки общинския център и отделните населени места заедно с техните землища – гр. Хисаря и селата Беловица, Красново, Кръстевич, Мало Крушево, Михилци, Мътеница, Ново Железаре, Паничери, Старо Железаре, Старосел и Черничево.

**поради следните мотиви:**

1. Предвижданията на проекта за ОУП на община Хисаря са съобразени и не влизат в противоречие с други съотносими планове и програми на национално, регионално и местно ниво.
2. При разработването на ОУП са взети предвид и съществуващите връзки с други планове, програми и проекти, определящи развитието на Европейския съюз и страната (Национална стратегия за регионално развитие, 2012-2022г и Национална концепция за пространствено развитие, 2013-2025г), района за планиране (Южен централен район за планиране, до 2020г). Цели се прилагането на интегриран подход на планиране, което ще позволи да се обвържат прилаганите от държавата мерки с целите и приоритетите на териториалните общности.
3. Част от целите на проекта са с пряка екологична насоченост, в това число:

3.1. Развитие и усъвършенстване на средата за обитаване;

3.2. Усъвършенстване на мрежата на социалната инфраструктура;

3.3. Развитие и усъвършенстване на производствената инфраструктура, в нейните два основни отрасъла – земеделие и промишленост, чрез осигуряване на необходимите за целта функционално-пространствени условия за екологично чисти производства;

3.4. Развитие и усъвършенстване на рекреативната инфраструктура, като се използват наличните екоресурси и ресурсите на недвижимото културно наследство и се създадат нови такива на цялата територия на общината;

3.5. Осигуряване на условия за опазване и социализация на обектите на културно- историческото наследство и природните забележителности;

3.6. Създаване на условия за доразвиване и изграждане на благоустройствената инфраструктура;

3.7. Осигуряване на оптимални екологични условия с оглед съхраняване на биоразнообразието с растителен и животински характер;

**4.** В ОУП и в Доклада за ЕО са представени конкретни устройствени предвиждания, насочени към опазване на околната среда и човешкото здраве в това число за:

4.1. Подземни и повърхностни води

Съществуващите външни довеждащи водопроводи до водоемите на населените места са амортизирани, изградени основно от етернитови тръби и водят до загуби на питейна вода. Поради това те се нуждаят от рехабилитация. Канализационна мрежа с ПСОВ е изградена само в гр.Хисаря. Канализационни мрежи но без ПСОВ са изградени частично в село Паничери и в село Старосел, като заустват в реките без пречистване. В останалите населени места няма канализации.

Ползването на минерални води за лечебни и други цели се регламентира с разрешителен режим. Предвижда се целогодишно и денонощно използване на дебита чрез преоценка на сегашното използване на водата и насочването и предимно към общокурортните заведения -балнеофизиолечебници, питейни зали, лечебни плажове. Целесъобразно е да се проучи и възможността за вторично използване на топлинната енергия на отпадната минерална вода за нуждите на оранжерийни и други стопански консуматори.

С предлагания вариант на балансирано развитие ще се извърши изграждане на нова или модернизиране на съществуващата водоснабдителна мрежа, както и поетапно решаване на проблема с пречистването на отпадъчните води.

За опазване на подземните и повърхностните води се предлагат мероприятия като:

4.1.1. Изпреварващо изграждане на новата и реконструкцията на съществуващата водопроводна мрежа. Подмяна на съществуващите етернитови тръби на водопроводната мрежа със съвременни материали.

4.1.2. За селищата, в които няма изградена канализационна мрежа се предвижда отвеждането на отпадъчните води да е децентрализирано, т. е. чрез изграждане на малки локални пречиствателни станции и отпадъчните води от тях да се изпускат в най близко протичащата река.

4.2. Атмосферен въздух-

Община Хисаря, както и другите по-малки общини на територията на РИОСВ – Пловдив, има незначителен индустриален потенциал, което не оказва чувствително влияние на качеството на атмосферния въздух и не се налага изготвяне на програма за намаляване на нивата на замърсителите. В общината липсват големи горивни инсталации по смисъла на Приложение № 6 от Наредба № 10 от 2003 г. към ЗЧАВ.

Както в повечето общини, основните източници на вредни емисии и в Община Хисаря са битовото отопление с твърди горива, автотранспорта и местната промишленост. Въздействието от използване на горива за отопление се определя като краткосрочно /сезонно/ с регионален мащаб. Устройствените зони по ОУП, в съчетание Програмата за опазване на околната среда в община Хисаря ще имат значителен принос за намаляване замърсяването и запрашаването на въздуха в града и устройваната територия.

4.3**.** Земи и почви:

Новото жилищно строителство няма да бъде свързано с формиране на новоурбанизиращи се терени за сметка на горски територии или обработваеми земи, пасища и ливади, а преди всичко ще се развива в сегашните строителни граници на селищата. Това важи и за производствените и складови дейности, чиито площ и дял са в резултат на устройването на стопански дворове.

Очаква се комплексът от действия, чието предприемане се осигурява с ОУП, да доведат до подобряване състоянието на земите общината.

4.4. Опазване на биоразнообразието, защитените зони по реда на ЗБР и защитените територии по реда на Закона за защитените територии.

ОУП не предлага устройствени решения, създаващи база за дейности, въздействащи неблагоприятно върху биологичното разнообразие в района. Запазват се характеристиките на територията съхраняващи нейната средообразуваща функция. Не се внасят урбанистични елементи, водещи до загуба на местообитания и екологични ниши. ОУП създава регулационната основа за запазване и възстановяване на горите около реките на територията на общината, около каналната мрежа, по съществуващите дерета. Това увеличава възможностите за възстановяване и подобряване на тяхната биокоридорна функция. Липсват основания да се очаква измеримо изменение на фактора „фрагментиране” на популации в защитените зони. Не се очакват прояви на бариерен ефект. Не се въвеждат устройствени зони, променящи в голяма степен горите по вид и предназначение и се запазва компактността на горските територии, с което се осигуряват, до голяма степен, нуждите от биокоридорни връзки. Липсват основания, че новото устройство на територията ще доведе до промени в проявата на въздействия като „обезпокояване на видове”.

Възможните отрицателни въздействия са с ограничената площ на влияние, обратимост в значителна степен и локалното действие. На база анализа са предложени мерки предвидени да предотвратят или намалят всички възможни отрицателни въздействия върху природни местообитания, защитени животински видове и техните местообитания.

4.5. Опазване на ландшафта -

Новото устройствено планиране в предварителния проект за ОУП не предвижда драстични промени в съществуващия ландшафт на общината. Ще се запази предимно като горски в планинската част и агрогенен в равнинната част.

Планираното оживяване с нови производствени функции на съществуващите крайселищни урбанизирани територии няма да създаде разлика в характера на урбогенния ландшафт там, но с очакваните икономически инициативи при всяко положение ще подобри неговият естетичен облик.

Положително върху облика на агрогенният ландшафт ще повлияе развитието на зелената система в селищната и извънселищната среда на общинската територия.

4.6. Управление на отпадъците

През 2010г. е учредено Регионално сдружение за управление на отпадъците на Общините Карлово, Брезово, Калояново, Сопот и Хисаря. Община Хисаря е разработила Програма за управление на отпадъците с период на действие 2017-2020 г., приета с Решение №418/19.12.2017 г. на Общински съвет – Хисаря. Битовите отпадъци се депонират на Регионално депо за неопасни отпадъци – Карлово. Необходимо е да се предприемат мерки за разделно събиране и управление на строителните отпадъци, съгласно нормативните изисквания, като част от постигане на благоприятното екологично състояние на околната среда. Ще се извърши оразмеряване на предвидените съоръжения за компостиране на биоразградимите отпадъци.

Въздействието от прилагането на ОУП по отношение на отпадъците на ниво Специфични цели ще бъде положително, дългосрочно, кумулативно, вторично, пряко и непряко, предвид две от петте специфични цели:

4.7. Вредни физични фактори

На територията на общината няма регистрирани наднормени нива на шум или лъчения. Промишлените източници на шум не превишават допустимите нива на шум за производствени територии, в които са разположени. Те не се разглеждат като значими източници на шум в околната среда и не биха оказали въздействие върху жилищни територии, поради отдалечеността им от тях. В последните години няма отчетени шумови нива над пределно-допустимите норми. Измерените нива на най-оживените пътни участъци са в рамките на допустимите нива от 60 dB.

В заключение може да се каже, че прилагането на ОУПО по отношение на физичните фактори ще има положителен ефект и няма да доведе до създаване на значими натоварвания от шум, вибрации и лъчения.

4.8. Химикали. Въздействия от зони, регламентиращи дейности с висок рисков потенциал.

На територията на община Хисаря не са налични предприятия и/или съоръжения, класифицирани с „висок рисков потенциал” или „нисък рисков потенциал”, по смисъла на Глава седма, Раздел I към действащия по горепосочената дата Закон за опазване на околната среда.

**5.** Общата площ на елементите от Националната екологична мрежа, включваща защитени природни територии, обявени или приведени в съответствие с изискванията на Закона за защитените територии и защитени зони, изграждани по общоевропейската програма НАТУРА 2000 и в съответствие със Закона за биологичното разнообразие за Община Хисаря е 33 844.09 ха, с дял 61.29 %.

В общината са обявени 4 защитени местности по Закона за защитените територии:

Защитена местност „БАРИКАДИТЕ”, Защитена местност „ГЕРЕНА”, Защитена местност „ДЪБИТЕ-КОНСКА ПОЛЯНА”, Защитена местност „ЧИВИРА”.

Защитените зони по Директива 92/43/ЕЕС (за местообитанията) от Националната екологична мрежа, в частта й за защитените зони по чл.6, ал.1, т.1 и 2 от Закона за Биологичното разнообразие са:

«РЕКА ПЯСЪЧНИК”,с идентификационен код BG0000444, „ПОПИНЦИ” (BG0001039), „СРЕДНА ГОРА” (BG0001389), • „СРЕДНА ГОРА” (BG0002002), „ЯЗОВИР ПЯСЪЧНИК” (BG0002010), «РЕКА СТРЯМА” с код BG0000429.

Въздействието на проекта за Общ устройствен план на община Хисаря върху защитените зони е анализирано в Доклада за оценка степента на въздействие, приложен към ДЕО. Докладът за оценка степента на въздействие е оценен положително. Представен е за обществен достъп по смисъла на чл. 25 от Наредбата за условията и реда за извършване на оценка за съвместимост на планове, програма, проекти и инвестиционни предложения с предмета и целите на опазване на защитените зони. В едномесечния срок за достъп в РИОСВ Пловдив не са постъпили писмени мотивирани становища от заинтересовани лица, или становища, в които да е предоставена нова информация, различна от тази в Доклада за ОС.

**6.** Резултатите от анализа и оценката на въздействието върху околната среда и човешкото здраве показват, че като цяло планът е ориентиран към осигуряване на устройствени условия за екологосъобразно развитие на общинската територия.

6.1.При оценката на потенциалните въздействия на предвидените с ОУП дейности са разгледани възможните последици (преки, непреки, комулативни, краткосрочни, средносрочни, дългосрочни, постоянни, временни, положителни, отрицателни) и е оценена степента на въздействие от реализирането на Плана. Въздействието по отношение на атмосферния въздух, водите, земите и почвите, геоложката основа, ландшафта е оценено, като незначително до положително.

6.2. Планът не води до негативни ефекти за здравето на населението, като в предвижданията за урбанистичното развитие липсват производства и други дейности, които биха представлявали заплаха за здравето на населението. Зоните за икономическо развитие са предимно за малки предприятия с насоченост хранително-вкусова промишленост и са предвидени основно върху вече усвоени територии. Предвижданите качествени изменения в характеристиката на жилищния фонд и техническата благоустроеност (изграждане и доизграждане на съществуващата канализационна система, изграждане на ПСОВ, подмяна и реконструкция на водопроводната мрежа), екологосъобразно управление на формираните битови и други отпадъци са гаранция за повишаване стандарта на обитаване.

**7**. При анализите в екологичната оценка, като вариант е разгледана и „нулева алтернатива”, при която следва продължение на настоящите процеси и тенденции за развитие на околната среда в общината без реализиране на ОУП. Заключенията при „нулевата алтернатива” са, че при нея не се постига подобряване състоянието на околната среда и човешкото здраве. Предложеният от изготвителите на доклада вариант е т.н вариант на балансирано развитие. Анотацията, при който устройственото проектиране е насочено към постигане на оптимални резултати в селското стопанство и преработваща промишленост, преди всичко хранително – вкусова. Цели се развитие на съвременен и модерен аграрен сектор и създаване на локални, съобразени с местните условия индустриални и логистични зони. Въвеждат се режими с възможна промяна на предназначението, спазвайки принципа на прекъсната урбанизация (редуване на урбанизирана с неурбанизирана територия), там, където няма или противоречията с опазването на биоразнообразието са минимални. Успоредно с това съгласно нормативите се предлага и адекватно оразмеряване на територии за рекреация и туризъм, съгласно съществуващите им капацитети. Смяната на предназначението на горскостопански териториии е минимална и строго съобразена с възможностите за обособяване на рекреационни зони. Възможностите за развитие на горското стопанство се съхраняват в оптимални граници.

**8.** В резултат на провеждането на консултациите и общественото обсъждане на доклада за екологичната оценка не са постъпили възражения или отрицателни становища от заинтересовани лица. Информацията и препоръките, получени от БД ИБР Пловдив, РИОСВ Пловдив и РЗИ Пловдив в хода на консултациите са взети под внимание в Доклада за ЕО и предвидените мерки. Представени са положителни становища от РЗИ Пловдив, „ВиК“ ЕООД Пловдив, БД ИБР Пловдив.

**9.** В резултат на извършената екологичната оценка на предложения Предварителен проект за Общ устройствен план на община Хисаря, заключението на независимите експерти е:

В своята цялостност се очаква реализацията на Общия устройствен план на община Хисаря да окаже трайно във времето, основно положително въздействие върху компонентите на околната среда и здравето на населението. Планът ще създава условия за постепенно подобряване на състоянието на средата и на качеството на живот и осигурява условия за устойчив характер на развитието на територията при изпълнени предложените мерките за минимизиране на отрицателните въздействия върху компонентите на околната среда.

**и при следните мерки:**

**I.** **Мерки за предотвратяване, намаляване или възможно най-пълно отстраняване на предполагаемите необлагоприятни последствия от осъществяването на Общия устройствен план на Община Хисаря:**

**А. Общи**

* Бъдещи инвестиционни предложения/планове, програми или проекти в обхвата на плана, за които се изисква провеждането на процедура по ОВОС/ЕО (по реда на глава шеста от ЗООС) и оценка на степента на въздействие с предмета и целите на опазване на защитените зони (по реда на ЗБР), да се одобряват по реда на съответния специален закон само след постановяване на съответния акт за съгласуване от РИОСВ Пловдив и при съобразяване с препоръките от извършените оценки.
* Групите планове, програми и инвестиционни предложения, произтичащи от Общият устройствен план, да бъдат съобразени спрямо:

- забраните и ограниченията при експлоатацията на санитарно-охранителните зони около водоизточниците и съоръженията за питейно-битово водоснабдяване - режимите на зоните за защита на водите, определени по чл. 119а от Закона за водите;

- изискванията за здравна защита на селищната среда.

- Спазване режимите и дейностите, определени със заповедите за обявяване и плановете за управление на защитените територии и защитените зони в границите на общината.

**Б. При прилагането на ОУП на община Хисаря да се изпълняват следните мерки и условия, които да бъдат включени в Правилата за прилагане на плана:**

* Да не се допуска изработване на ПУП в устройствени зони Зз1 за инвестиционни предложения за строителство на ветрогенератори до изтичане срока на действие на Националния план за действие с енергията от ВЕИ 2011-2020г., предвид Становище по екологична оценка № 1-2/2012г. на МОСВ, с което той е съгласуван.
* Да се осигури спазването на изискването за минимално озеленяване за отделните устройствени зони.
* При изграждането и експлоатацията на нови производствени обекти, класифицирани като предприятие/съоръжение с висок или нисък рисков потенциал, да се отчита близостта им до обекти с обществено предназначение.
* Одобряването на бъдещи инвестиционни проекти в обхвата на защитените зони да става на основание проект за озеленяване, с предвидени в него само местни за района растителни видове.
* За всички бъдещи дейности, засягащи води и водни обекти да се провеждат необходимите процедури за водовземане и/или ползване на воден обект по реда на Закона за водите.
* Ремонт на амортизираните водопроводи с оглед намаляване на загубите във водопроводната мрежа.
* Изграждане на ПСОВ и довеждащите колектори към тях, както и завършване на частично изградените канализационни мрежи, проектиране и изграждане на нова такава. Премахване на нерегламентирани зауствания на отпадъчни води в повърхностни водни обекти.
* Да не се допуска заустване на непречистени отпадъчни води в подземните водни тела. При изграждане на нови промишлени предприятия да се изграждат и необходимите локални ПСОВ.
* В свлачищни зони външните водоснабдителни и канализационни отклонения да се изграждат при спазване изискванията за строителство в свлачищни терени.
* Нарастването на бъдещото водоползуване да бъде съобразено с предвижданията на Плана за управление на речните басейни.
* При реализирането на отделни ПУП да не се допускат дейности, нарушаващи естественото състояние и проводимостта на реките в обхвата на плана. Да не се разрешава разполагането на жилищни или стопански постройки в заливаемите ивици или използуването им за депа за земни и скални маси.
* Ограничаване риска от наводнения, при нужда чрез корекция на речни корита, изграждане на система от охранителни канали и канавки за скатовите води.
* При изграждане на брегоукрепителни съоръжения, да се прилагат екологосъобразни методи и решения, които биха нарушили в по-малка степен естествения ландшафт на бреговите ивици.
* Отнемането, съхраняването и оползотворяването на хумусния слой от почватав застрояваните терени е задължителна мярка за компенсиране в известна степен на загубата на земеделски земи. Да се определят площадки за хумусни депа в рамките на ОУП.
* Управлението на битовите и строителните отпадъци, формирани на територията на общината да се извършва съгласно изискванията на Закона за управление на отпадъците и Наредбата за управление на строителните отпадъци. Да се отредят подходящи терени за контролирано съхранение на оборски тор и депониране на сгурията от отоплителните съоръжения на твърдо гориво.
* Обектите за ВЕИ и в частност ползването на слънчевата енергия за задоволяване на част от енергийните битови и производствени нужди да става без засягане естествени местообитания и плодородни земеделски земи. Приоритетно да бъдат усвоявани покривните пространства в промишлените зони и складовите бази.
* Елементите на техническата инфраструктура да се проектират и изграждат преди реализирането на жилищни и обществени сгради в предвидените с ОУП жилищни, курортни и вилни зони. Да се предвижда приоритетно газифициране на производствените и жилищните зони.
* Да се осигури спазването на националната нормативна уредба във връзка с културно-историческото наследство (включително ратифицираните от България международни конвенции в тази сфера).

**II. Мерки за наблюдение и контрол при прилагането на Общия устройствен план на Община Хисаря**

1. За всяка календарна година Общината да изготвя доклад по прилагането на плана, включително на мерките за предотвратяване, намаляване или отстраняване на екологичните щети в резултат на прилагането на плана, който да представя в РИОСВ не по-късно от 30 март на всяка следваща година.

2. Докладът по наблюдение и контрол на въздействието върху околната среда да се включва в ежегодните доклади за изпълнение на ОУП по реда на чл. 127, ал. 9 от ЗУТ.

3. Наблюдението и контролът да се извършват въз основа на следните мерки и индикатори:

|  |  |  |  |
| --- | --- | --- | --- |
| **Компоненти и фактори на**  **околната среда** | **мерки** | **Срокове**  **/период/** | **Отговорен орган** |
| **Атмосферен въздух** | Контрол на емисиите на вредни вещества в атмосферния въздух от обекти и дейности с неподвижни източници. | Съгласно утвърдени планове за мониторинг | РИОСВ,  Производствени предприятия |
| Контрол по отношение на локализацията на нови производствени зони. | Постоянно | Община |
| Контрол върху експлоатацията на пречиствателните съоръжения за улавяне или обезвреждане на вредни компоненти в газовите и вентилационни потоци, изхвърляни в атмосферния въздух. | Постоянно | РИОСВ, Производствени предприятия |
| Контрол и управление на качеството на атмосферния въздух /КАВ / с оглед поддържане на нивата на замърсителите под установените норми. | Постоянно | РИОСВ  Община |
| **Повърхностни и подземни води** | Контрол на качествата на отпадъчните води преди заустването им във водоприемника. | Постоянно | РИОСВ, БД ИБР |
| Контрол по отношение ограниченията в границите на СОЗ на водоизточници. | Постоянно | Басейнова дирекция,  РЗИ |
| Контрол върху работата на локалните пречиствателни съоръжения на промишлените предприятия и населените места. | Непрекъснато | Оператор, РИОСВ, БД ИБР- Пловдив |
| Наблюдение на локализираните места от повърхностните водни обекти с риск от наводнение. | постоянно | Община,  БД ИБР - Пловдив |
| **Биологично разнообразие** | Наблюдение и контрол по спазване на мерките за намаляване и отстраняване на отрицателните въздействия върху биологичното разнообразие и ЗТ, посочени в доклада за екологична оценка. | Постоянно | Община |
| **Ланшафт, земи и почви** | Наблюдение на промените в ландшафта и облика на урбанизираните територии. | Постоянно | Община |
| Мониторинг на плодородния почвен слой. | Постоянно | Община |
| Наблюдение на местата с най-голям  риск от ерозия и набелязване на  конкретни залесителни мероприятия | Постоянно | Община  ОД „Земеделие“  Пловдив |
| Контрол върху местата за депониране на земни маси. | Постоянно | Община |
| Контрол на съхраняването на опасни агрохимични вещества (пестициди и др.). | Постоянно  Проектиране, експлоатация | Община  РИОСВ  Община |
| **Физични фактори, Шум** | 1. Контрол при:  1.1.Изготвяне на проекти за нови транспортни отсечки с цел отчитане на фактора „шум” и постигане на хигиенно санитарната норма.  1.2.Изготвяне на проекти на шумозащитни съоръжения около автомобилни трасета с най-интензивни транспортни потоци, около жп линиите, минаващи през и покрай жилищни зони. | Проектиране  Съгласно действуваща методика | Община,  РИОСВ |
| **Опасни химични вещества** | Осъществяване на контрол при планиране на разположението на нови предприятия и /или съоръжения | Постоянно | Община  РИОСВ |
| **Отпадъци** | Наблюдение и контрол на нерегламентирано замърсяване с отпадъци и съответни мерки за тяхното премахване. | Постоянно | РИОСВ  Община |
|  |  |  |
| Контрол относно дейностите, свързани въвеждане на система за разделно сметосъбиране. | През периода на реализиране на ОУП | Община |
| Контрол във връзка с дейностите с отпадъци, включени в разрешителните документи по ЗУО и тяхното актуализиране.  Наблюдение и контрол на дейностите по разделно събиране на биоразградими отпадъци.  Контрол на плановете за управление на строителни отпадъци по реда на чл. 11 от ЗУО.  Наблюдение и контрол по реда на дейностите по реда на чл.19 от ЗУО | Постоянно  Постоянно  Постоянно  Постоянно | община  РИОСВ  община  РИОСВ  община  РИОСВ  община  РИОСВ |
| **Културно-историческо наследство** | Наблюдения от археолози при строи­телство на терени, включени в Археологичната карта на България | При изкопни работи | Община  Районен исторически  музей |

При констатиране на неблагоприятни последствия върху околната среда да се предложат и предприемат своевременно мерки за възможното им отстраняване.

**Настоящото становище не отменя задълженията на Възложителя на плана по Закона за опазване на околната среда и други специални закони и подзаконови нормативни актове и не може да послужи като основание за отпадане на отговорността съгласно действуващата нормативна уредба по околна среда.**

**При промяна на плана, на Възложителя или на някое от обстоятелствата, при които е било издадено настоящето становище Възложителят/новият Възложител е длъжен да уведоми РИОСВ Пловдив в срок до 14 дни от настъпването на измененията.**

**Становището може да бъде обжалвано чрез РИОСВ Пловдив пред Министъра на околна среда и водите и/или Административен съд Пловдив в 14-дневен срок от съобщаването му на заинтересованите лица по реда на Административно процесуалния кодекс.**

**Доц. Стефан Шилев…………………. …………………2019г. Директор на РИОСВ - Пловдив**